CELEX: 52022PC0040
Language: sk
Date: 2022-02-11
Title: Návrh VYKONÁVACIE ROZHODNUTIE RADY, ktorým sa mení vykonávacie rozhodnutie 2013/54/EÚ, ktorým sa Slovinskej republike povoľuje zaviesť osobitné opatrenie odchyľujúce sa od článku 287 smernice 2006/112/ES o spoločnom systéme dane z pridanej hodnoty

EURÓPSKA KOMISIA
            V Bruseli11. 2. 2022
            COM(2022) 40 final
            2022/0028(NLE)
            
            Návrh
            VYKONÁVACIE ROZHODNUTIE RADY,
            ktorým sa mení vykonávacie rozhodnutie 2013/54/EÚ, ktorým sa Slovinskej republike povoľuje zaviesť osobitné opatrenie odchyľujúce sa od článku 287 smernice 2006/112/ES o spoločnom systéme dane z pridanej hodnoty
            
               
         
         
            
               DÔVODOVÁ SPRÁVA
            
            
               Podľa článku 395 ods. 1 smernice Rady 2006/112/ES z 28. novembra 2006 o spoločnom systéme dane z pridanej hodnoty
                  1
                (ďalej len „smernica o DPH“) môže Rada jednomyseľne na návrh Komisie oprávniť ktorýkoľvek členský štát, aby uplatňoval osobitné opatrenia odchyľujúce sa od ustanovení uvedenej smernice s cieľom zjednodušiť výber DPH alebo zabrániť určitým formám daňových únikov alebo vyhýbaniu sa daňovým povinnostiam.
            
            
               Slovinsko požiadalo listom, ktorý Komisia zaevidovala 27. októbra 2021, o povolenie naďalej uplatňovať opatrenie odchyľujúce sa od článku 287 smernice o DPH, ktorým sa Slovinsku umožňuje oslobodiť od DPH zdaniteľné osoby, ktorých ročný obrat nie je vyšší ako 50 000 EUR, a to do 31. decembra 2024.
            
            
               V súlade s článkom 395 ods. 2 druhým pododsekom smernice o DPH Komisia listom z 15. novembra 2021 informovala o žiadosti predloženej Slovinskom ostatné členské štáty. Listom zo 16. novembra 2021 Komisia oznámila Slovinsku, že má všetky informácie potrebné na posúdenie danej žiadosti.
            
            
               1.KONTEXT NÁVRHU
            
            
               •Dôvody a ciele návrhu
            
            
               V hlave XII kapitole 1 smernice o DPH sa členským štátom umožňuje, aby uplatňovali osobitné úpravy pre malé podniky vrátane možnosti oslobodiť od dane zdaniteľné osoby, ktorých ročný obrat nepresahuje určitú sumu. Toto oslobodenie od dane znamená, že zdaniteľná osoba nemusí účtovať DPH na svoje dodania, resp. poskytnutia, a teda si nemôže odpočítať DPH na svojich vstupoch.
            
            
               Podľa článku 287 smernice o DPH môžu jednotlivé členské štáty, ktoré pristúpili k Únii po 1. januári 1978, oslobodiť od DPH zdaniteľné osoby, ktorých ročný obrat nie je vyšší ako ekvivalent súm v národnej mene pri prepočítacom kurze platnom v deň ich pristúpenia, ako sa uvádza v danom ustanovení.
            
            
               Podľa článku 287 bodu 15 smernice o DPH Slovinsko môže oslobodiť od DPH zdaniteľné osoby, ktorých ročný obrat nie je vyšší ako ekvivalent sumy 25 000 EUR v národnej mene.
            
            
               Vykonávacím rozhodnutím Rady 2013/54/EÚ
                  2
                sa Slovinsku povolilo, aby do 31. decembra 2015 uplatňovalo vyšší limit, a teda oslobodilo od DPH zdaniteľné osoby, ktorých ročný obrat nie je vyšší ako 50 000 EUR. Platnosť uvedeného povolenia bolo pôvodne predĺžená vykonávacím rozhodnutím Rady (EÚ) 2015/2089
                  3
                do 31. decembra 2018, a následne vykonávacím rozhodnutím Rady (EÚ) 2018/1700
                  4
                do 31. decembra 2021.
            
            
               Slovinsko požiadalo o ďalšie predĺženie platnosti uvedeného osobitného opatrenia na obmedzené obdobie.
            
            
               Povolenie aj po roku 2021 naďalej využívať toto oslobodenie od dane pre zdaniteľné osoby, ktorých ročný obrat nie je vyšší ako 50 000 EUR, by bolo pre osoby, ktoré prevádzkujú relatívne malé podniky, podstatným zjednodušením. Zdaniteľné osoby, na ktoré sa toto oslobodenie od dane vzťahuje, nemusia odpočítavať a platiť DPH, byť zaregistrované na účely DPH ani viesť úplnú podrobnú evidenciu transakcií, ktoré podliehajú DPH. Majitelia malých podnikov môžu vďaka týmto zjednodušeniam venovať viac času a prostriedkov rozvoju svojho podnikania. Osobitné opatrenie je a ostane úplne nepovinné pre zdaniteľné osoby. Malé podniky, ktorých obrat nepresahuje daný strop, budú mať preto stále možnosť uplatniť svoje právo uplatňovať všeobecnú úpravu DPH.
            
            
               Náklady na výber DPH od zdaniteľných osôb, ktoré prevádzkujú podniky s relatívne malým obratom, vyplývajúce z poskytovania služieb pre daňovníkov týmto zdaniteľným osobám a z kontroly ich daňových priznaní, sú v porovnaní s výškou vybranej dane neprimerane vysoké. Uplatnením oslobodenia od DPH na majiteľov malých podnikov môže správa príjmov zodpovedajúcim spôsobom nasmerovať viac zdrojov na predchádzanie daňovým podvodom, daňovým únikom a vyhýbaniu sa daňovým povinnostiam a boj proti nim a na zlepšenie kvality služieb pre daňovníkov a účinnosti výberu DPH od veľkých prevádzkovateľov podnikov.
            
            
               V roku 2019 malo podľa Slovinska ročný obrat 50 000 EUR alebo menej 48 % zo všetkých evidovaných zdaniteľných osôb (t. j. približne 60 000), čo predstavuje 1 % podiel celkového zdaniteľného obratu relevantného na účely DPH. Slovinsko odhaduje, že približne 2 000 spomedzi týchto zdaniteľných osôb (okrem tých, ktoré sa rozhodli pre zdanenie) majú ročný obrat od 25 000 EUR do 50 000 EUR. Zahrnutím týchto zdaniteľných osôb do systému DPH by sa štátne príjmy z DPH zvýšili o 0,3 %.
            
            
               Osobitné opatrenie teda podstatne neovplyvní celkovú výšku príjmov z DPH ani celkovú výšku daňových príjmov vybraných na stupni konečnej spotreby.
            
            
               Toto osobitné opatrenie, ktorým sa zjednodušujú povinnosti pre malých prevádzkovateľov, je v súlade s cieľmi, ktoré Európska únia stanovila v súvislosti s malými podnikmi.
            
            
               Vzhľadom na priaznivý vplyv na zníženie administratívnej záťaže podnikov a daňovej správy, ktorý nie je sprevádzaný výraznejším vplyvom na celkový príjem z DPH, je vhodné, aby sa Slovinsku povolilo predĺžiť uplatňovanie osobitného opatrenia do 31. decembra 2024.
            
            
               •Súlad s existujúcimi ustanoveniami v tejto oblasti politiky
            
            
               Odchyľujúce sa opatrenie je v súlade s cieľmi smernice (EÚ) 2020/285, ktorou sa menia články 281 až 294 smernice o DPH, pokiaľ ide o osobitnú úpravu pre malé podniky
                  5
               , ktorá vyplynula z akčného plánu
                  6
                v oblasti DPH a ktorej cieľom je vytvoriť pre tieto podniky modernú, zjednodušenú úpravu. Jeho cieľom je najmä znížiť náklady na dodržiavanie predpisov v oblasti DPH, znížiť narušenia hospodárskej súťaže na vnútroštátnej úrovni aj na úrovni EÚ, znížiť negatívny vplyv limitu a uľahčiť dodržiavanie predpisov podnikmi, ako aj monitorovanie zo strany daňových správ.
            
         
         
            
               Okrem toho je limit 50 000 EUR v súlade so smernicou (EÚ) 2020/285, keďže tá umožňuje členským štátom stanoviť limit ročného obratu požadovaný na účely oslobodenia od DPH na sumu najviac 85 000 EUR (alebo jej ekvivalent v národnej mene).
            
            
               Podobné výnimky, ktorými sa od DPH oslobodzujú zdaniteľné osoby, ktorých ročný obrat je nižší ako určitý limit, boli v súlade s ustanoveniami článkov 285 a 287 smernice o DPH udelené iným členským štátom. Holandsku
                  7
                a Belgicku
                  8
                sa povolil limit 25 000 EUR; Taliansku
                  9
                limit 30 000 EUR, Luxembursku
                  10
                limit 35 000 EUR; Poľsku
                  11
               , Lotyšsku
                  12
                a Estónsku
                  13
                sa povolil limit 40 000 EUR; Maďarsku
                  14
                limit 48 000 EUR; Litve
                  15
                limit 55 000 EUR; Chorvátsku
                  16
                limit 45 000 EUR; Malte
                  17
                limit 30 000 EUR a Rumunsku
                  18
                limit 88 500 EUR.
            
            
               Výnimky zo smernice o DPH by mali byť vždy časovo obmedzené, aby sa dali posúdiť ich účinky. Zahrnutie dátumu uplynutia platnosti daného osobitného opatrenia, ktorým je 31. december 2024, ako požaduje Slovinsko, je okrem toho v súlade s požiadavkami smernice (EÚ) 2020/285. V uvedenej smernici sa stanovuje 1. január 2025 ako dátum, ku ktorému budú musieť členské štáty uplatňovať vnútroštátne ustanovenia, ktoré sú povinné prijať na dosiahnutie súladu s touto smernicou.
            
            
               Navrhované opatrenie je preto v súlade s ustanoveniami smernice o DPH.
            
            
               •Súlad s ostatnými politikami Únie
            
            
               Komisia neustále zdôrazňuje potrebu jednoduchších pravidiel pre malé podniky. V tejto súvislosti Komisia prijala v marci 2020 stratégiu pre MSP pre udržateľnú a digitálnu Európu
                  19
               , kde sa zaviazala pokračovať v úsilí znížiť zaťaženie MSP. Cieľ znížiť regulačné zaťaženie MSP je jedným z pilierov tejto stratégie. Pokiaľ ide o fiškálne pravidlá, toto osobitné opatrenie je v súlade s týmito cieľmi. Je takisto v súlade s akčným plánom z roku 2020 pre spravodlivé a jednoduché zdaňovanie na podporu stratégie obnovy
                  20
               , v ktorom sa uznáva, že náklady na dodržiavanie daňových predpisov sú v EÚ naďalej vysoké a že náklady na dodržiavanie predpisov sú pre malé spoločnosti v porovnaní s veľkými spoločnosťami zvyčajne podstatne vyššie.
            
            
               2.PRÁVNY ZÁKLAD, SUBSIDIARITA A PROPORCIONALITA
            
            
               •Právny základ
            
            
               Článok 395 smernice o DPH.
            
            
               •Subsidiarita (v prípade inej ako výlučnej právomoci)
            
            
               Vzhľadom na ustanovenie smernice o DPH, na ktorom je návrh založený, návrh patrí do výlučnej právomoci Európskej únie. Zásada subsidiarity sa preto neuplatňuje.
            
            
               •Proporcionalita
            
            
               Rozhodnutie sa týka povolenia udeleného členskému štátu na základe jeho vlastnej žiadosti a nezakladá sa ním žiadna povinnosť.
            
            
               Vzhľadom na obmedzený rozsah pôsobnosti výnimky je osobitné opatrenie úmerné sledovanému cieľu, t. j. zjednodušeniu výberu daní pre malé zdaniteľné osoby a pre daňovú správu.
            
            
               •Výber nástroja
            
            
               Navrhovaným nástrojom je vykonávacie rozhodnutie Rady.
            
            
               Podľa článku 395 smernice o DPH je výnimka zo spoločných pravidiel o DPH možná iba na základe oprávnenia Rady, ktorá koná jednomyseľne na návrh Komisie. Vykonávacie rozhodnutie Rady je najvhodnejším nástrojom, keďže môže byť určené jednotlivému členskému štátu.
            
            
               3.VÝSLEDKY HODNOTENÍ EX POST, KONZULTÁCIÍ SO ZAINTERESOVANÝMI STRANAMI A POSÚDENÍ VPLYVU
            
            
               •Konzultácie so zainteresovanými stranami
            
            
               Nevykonali sa žiadne konzultácie so zainteresovanými stranami. Tento návrh vychádza zo žiadosti predloženej Slovinskom a týka sa iba tohto členského štátu.
            
         
         
            
               •Posúdenie vplyvu
            
            
               Cieľom návrhu vykonávacieho rozhodnutia Rady je pokračovať ďalšie tri roky v uplatňovaní zjednodušujúceho opatrenia, ktorým sa odstraňujú mnohé povinnosti podnikov s ročným obratom nepresahujúcim 50 000 EUR spojené s DPH. Návrh rozhodnutia má preto potenciálne priaznivý vplyv na zníženie administratívnej záťaže podnikov a daňovej správy, pričom nemá výraznejší vplyv na celkový príjem z DPH. Vzhľadom na úzky rozsah pôsobnosti danej výnimky a na jej dočasné uplatňovanie bude vplyv opatrenia v každom prípade obmedzený.
            
            
               Odchyľujúce sa opatrenie bude pre zdaniteľné osoby nepovinné. Zdaniteľné osoby budú mať možnosť rozhodnúť sa pre všeobecnú úpravu uplatňovania DPH v súlade s článkom 290 smernice 2006/112/ES.
            
            
               •Základné práva
            
            
               Návrh nemá žiadne dôsledky z hľadiska ochrany základných práv.
            
            
               4.VPLYV NA ROZPOČET
            
            
               Po nadobudnutí účinnosti nariadenia Rady (EÚ, Euratom) 2021/769 z 30. apríla 2021, ktorým sa mení nariadenie (EHS, Euratom) č. 1553/89 o konečných jednotných dohodách o vyberaní vlastných zdrojov pochádzajúcich z dane z pridanej hodnoty
                  21
               , Slovinsko už počnúc výkazom pre vlastný zdroj založený na DPH za rozpočtový rok 2021 nebude počítať žiadnu kompenzáciu.
            
            
               2022/0028 (NLE)
            
            
               Návrh
            
            
               VYKONÁVACIE ROZHODNUTIE RADY,
            
            
               ktorým sa mení vykonávacie rozhodnutie 2013/54/EÚ, ktorým sa Slovinskej republike povoľuje zaviesť osobitné opatrenie odchyľujúce sa od článku 287 smernice 2006/112/ES o spoločnom systéme dane z pridanej hodnoty
            
            
               RADA EURÓPSKEJ ÚNIE,
            
            
               so zreteľom na Zmluvu o fungovaní Európskej únie,
            
            
               so zreteľom na smernicu Rady 2006/112/ES z 28. novembra 2006 o spoločnom systéme dane z pridanej hodnoty
                  22
               , a najmä na jej článok 395 ods. 1,
            
            
               so zreteľom na návrh Európskej komisie,
            
            
               keďže:
            
            
               (1)V článku 287 bode 15 smernice 2006/112/ES sa Slovinsku povoľuje oslobodiť od dane z pridanej hodnoty (ďalej len „DPH“) zdaniteľné osoby, ktorých ročný obrat nie je vyšší ako ekvivalent sumy 25 000 EUR v národnej mene pri prepočítacom kurze platnom v deň jeho pristúpenia.
            
            
               (2)Vykonávacím rozhodnutím Rady 2013/54/EÚ
                  23
                sa Slovinsku povolilo, aby zaviedlo osobitné opatrenie odchyľujúce sa od článku 287 bodu 15 smernice 2006/112/ES, ktorým do 31. decembra 2015 oslobodzuje od DPH zdaniteľné osoby, ktorých ročný obrat nie je vyšší ako 50 000 EUR (ďalej len „osobitné opatrenie“). Platnosť uvedeného povolenia bola dvakrát predĺžená, naposledy vykonávacím rozhodnutím Rady (EÚ) 2018/1700
                  24
                do 31. decembra 2021.
            
            
               (3)Slovinsko požiadalo listom, ktorý Komisia zaevidovala 27. októbra 2021, o povolenie naďalej uplatňovať osobitné opatrenie, a to do 31. decembra 2024, t. j. do dňa, ku ktorému majú členské štáty transponovať smernicu Rady (EÚ) 2020/285
                  25
               . Z uvedenej smernice vyplýva, že od 1. januára 2025 budú môcť členské štáty oslobodiť od DPH dodanie tovaru a služieb, ktoré uskutočnili zdaniteľné osoby, ktorých ročný obrat v členskom štáte nepresahuje limit 85 000 EUR alebo ekvivalent tejto sumy v národnej mene.
            
            
               (4)Podľa článku 395 ods. 2 druhého pododseku smernice 2006/112/ES Komisia listom z 15. novembra 2021 postúpila žiadosť predloženú Slovinskom ostatným členským štátom. Listom zo 16. novembra 2021 Komisia oznámila Slovinsku, že má všetky informácie potrebné na posúdenie danej žiadosti.
            
         
         
            
               (5)Osobitné opatrenie je v súlade so smernicou (EÚ) 2020/285, ktorej cieľom je znížiť zaťaženie malých podnikov súvisiace s dodržiavaním predpisov a vyhnúť sa narušeniam hospodárskej súťaže na vnútornom trhu.
            
            
               (6)Osobitné opatrenie zostane nepovinné pre zdaniteľné osoby, keďže majú naďalej možnosť rozhodnúť sa pre všeobecnú úpravu uplatňovania DPH podľa článku 290 smernice 2006/112/ES.
            
            
               (7)Podľa informácií, ktoré Slovinsko poskytlo, bude mať osobitné opatrenie len zanedbateľný vplyv na celkovú sumu daňových príjmov, ktoré Slovinsko vyberie na stupni konečnej spotreby.
            
            
               (8)Po nadobudnutí účinnosti nariadenia Rady (EÚ, Euratom) 2021/769
                  26
                Slovinsko už počnúc výkazom pre vlastný zdroj založený na DPH za rozpočtový rok 2021 nebude počítať žiadnu kompenzáciu.
            
            
               (9)Vzhľadom na priaznivý vplyv osobitného opatrenia na zníženie administratívnej záťaže aj nákladov na dodržiavanie predpisov tak malých podnikov, ako aj daňových orgánov, a na neexistenciu výrazného vplyvu na celkový generovaný príjem z DPH by sa Slovinsku malo povoliť, aby osobitné opatrenie uplatňovalo aj naďalej.
            
            
               (10)Povolenie naďalej uplatňovať osobitné opatrenie by malo byť časovo obmedzené. Toto časové obmedzenie by malo byť dostatočné na to, aby bolo možné vyhodnotiť účinnosť a primeranosť daného limitu. Okrem toho majú členské štáty podľa článku 3 ods. 1 smernice (EÚ) 2020/285 do 31. decembra 2024 prijať a uverejniť zákony, iné právne predpisy a správne opatrenia potrebné na dosiahnutie súladu s článkom 1 uvedenej smernice, ktorou sa mení smernica 2006/112/ES, a tieto ustanovenia uplatňovať od 1. januára 2025. Je preto vhodné povoliť Slovinsku, aby uplatňovalo dané osobitné opatrenie do 31. decembra 2024.
            
            
               (11)Vykonávacie rozhodnutie (EÚ) 2013/54/EÚ by sa preto malo zodpovedajúcim spôsobom zmeniť,
            
            
               PRIJALA TOTO ROZHODNUTIE:
            
            
               Článok 1
            
            
               V článku 2 vykonávacieho rozhodnutia (EÚ) 2013/54/EÚ sa druhý odsek nahrádza takto:
            
            
               „Uplatňuje sa od 1. januára 2013 do 31. decembra 2024.“.
            
            
               Článok 2
            
            
               Toto rozhodnutie je určené Slovinskej republike.
            
            
               V Bruseli
            
            
               
                     Za Radu
               
               
                     predseda/predsedníčka
               
            
         
         
            
                  
                     (1)
                  
                        Ú. v. EÚ L 347, 11.12.2006, s. 1.
               
               
                  
                     (2)
                  
                        Vykonávacie rozhodnutie Rady 2013/54/EÚ z 22. januára 2013, ktorým sa Slovinskej republike povoľuje zaviesť osobitné opatrenie odchyľujúce sa od článku 287 smernice 2006/112/ES o spoločnom systéme dane z pridanej hodnoty (Ú. v. EÚ L 22, 25.1.2013, s. 15).
               
               
                  
                     (3)
                  
                        Vykonávacie rozhodnutie Rady (EÚ) 2015/2089 z 10. novembra 2015, ktorým sa mení vykonávacie rozhodnutie Rady 2013/54/EÚ, ktorým sa Slovinskej republike povoľuje zaviesť osobitné opatrenie odchyľujúce sa od článku 287 smernice 2006/112/ES o spoločnom systéme dane z pridanej hodnoty (Ú. v. EÚ L 302, 19.11.2015, s. 107).
               
               
                  
                     (4)
                  
                        Vykonávacie rozhodnutie Rady (EÚ) 2018/1700 zo 6. novembra 2018, ktorým sa mení vykonávacie rozhodnutie 2013/54/EÚ, ktorým sa Slovinskej republike povoľuje zaviesť osobitné opatrenie odchyľujúce sa od článku 287 smernice 2006/112/ES o spoločnom systéme dane z pridanej hodnoty (Ú. v. EÚ L 285, 13.11.2018, s. 78).
               
               
                  
                     (5)
                  
                        Smernica Rady (EÚ) 2020/285 z 18. februára 2020, ktorou sa mení smernica 2006/112/ES o spoločnom systéme dane z pridanej hodnoty, pokiaľ ide o osobitnú úpravu pre malé podniky, a nariadenie (EÚ) č. 904/2010, pokiaľ ide o administratívnu spoluprácu a výmenu informácií na účely monitorovania správneho uplatňovania osobitnej úpravy pre malé podniky (Ú. v. EÚ L 62, 2.3.2020, s. 13).
               
               
                  
                     (6)
                  
                        Oznámenie Komisie Európskemu parlamentu, Rade a Hospodárskemu a sociálnemu výboru o akčnom pláne v oblasti DPH – k jednotnému priestoru EÚ v oblasti DPH – čas rozhodnúť sa [COM(2016) 148 final].
               
               
                  
                     (7)
                  
                        Vykonávacie rozhodnutie Rady (EÚ) 2018/1904 zo 4. decembra 2018, ktorým sa Holandsku povoľuje zaviesť osobitné opatrenie odchyľujúce sa od článku 285 smernice 2006/112/ES o spoločnom systéme dane z pridanej hodnoty (Ú. v. EÚ L 310, 6.12.2018, s. 25).
               
               
                  
                     (8)
                  
                        Vykonávacie rozhodnutie Rady (EÚ) 2018/2077 z 20. decembra 2018, ktorým sa mení vykonávacie rozhodnutie 2013/53/EÚ, ktorým sa Belgickému kráľovstvu povoľuje zaviesť osobitné opatrenie odchyľujúce sa od článku 285 smernice 2006/112/ES o spoločnom systéme dane z pridanej hodnoty (Ú. v. EÚ L 331, 28.12.2018, s. 222).
               
               
                  
                     (9)
                  
                        Vykonávacie rozhodnutie Rady (EÚ) 2016/1988 z 8. novembra 2016, ktorým sa mení vykonávacie rozhodnutie 2013/678/EÚ, ktorým sa Talianskej republike povoľuje naďalej uplatňovať osobitné opatrenie odchyľujúce sa od článku 285 smernice 2006/112/ES o spoločnom systéme dane z pridanej hodnoty (Ú. v. EÚ L 306, 15.11.2016, s. 11).
               
               
                  
                     (10)
                  
                        Vykonávacie rozhodnutie Rady (EÚ) 2019/2210 z 19. decembra 2019, ktorým sa mení vykonávacie rozhodnutie 2013/677/EÚ, ktorým sa Luxembursku povoľuje zaviesť osobitné opatrenie odchyľujúce sa od článku 285 smernice 2006/112/ES o spoločnom systéme dane z pridanej hodnoty (Ú. v. EÚ L 332, 23.12.2019, s. 155).
               
               
                  
                     (11)
                  
                        Vykonávacie rozhodnutie Rady (EÚ) 2018/1919 zo 4. decembra 2018, ktorým sa mení rozhodnutie 2009/790/ES, ktorým sa Poľskej republike povoľuje uplatňovať opatrenie odchyľujúce sa od článku 287 smernice 2006/112/ES o spoločnom systéme dane z pridanej hodnoty (Ú. v. EÚ L 311, 7.12.2018, s. 32).
               
               
                  
                     (12)
                  
                        Vykonávacie rozhodnutie Rady (EÚ) 2020/1261 zo 4. septembra 2020, ktorým sa mení vykonávacie rozhodnutie (EÚ) 2017/2408, ktorým sa Lotyšskej republike povoľuje uplatňovať osobitné opatrenie odchyľujúce sa od článku 287 smernice 2006/112/ES o spoločnom systéme dane z pridanej hodnoty (Ú. v. EÚ L 296, 10.9.2020, s. 4).
               
               
                  
                     (13)
                  
                        Vykonávacie rozhodnutie Rady (EÚ) 2021/358 z 22. februára 2021, ktorým sa mení vykonávacie rozhodnutie (EÚ) 2017/563, ktorým sa Estónskej republike povoľuje uplatňovať osobitné opatrenie odchyľujúce sa od článku 287 smernice 2006/112/ES o spoločnom systéme dane z pridanej hodnoty (Ú. v. EÚ L 69, 26.2.2021, s. 4).
               
               
                  
                     (14)
                  
                        Vykonávacie rozhodnutie Rady (EÚ) 2018/1490 z 2. októbra 2018, ktorým sa Maďarsku povoľuje zaviesť osobitné opatrenie odchyľujúce sa od článku 287 smernice 2006/112/ES o spoločnom systéme dane z pridanej hodnoty (Ú. v. EÚ L 252, 8.10.2018, s. 38).
               
               
                  
                     (15)
                  
                        Vykonávacie rozhodnutie Rady (EÚ) 2021/86 z 22. januára 2021, ktorým sa Litovskej republike povoľuje uplatňovať osobitné opatrenie odchyľujúce sa od článku 287 smernice 2006/112/ES o spoločnom systéme dane z pridanej hodnoty (Ú. v. EÚ L 30, 28.1.2021, s. 2).
               
               
                  
                     (16)
                  
                        Vykonávacie rozhodnutie Rady (EÚ) 2020/1661 z 3. novembra 2020, ktorým sa mení vykonávacie rozhodnutie (EÚ) 2017/1768, ktorým sa Chorvátskej republike povoľuje zaviesť osobitné opatrenie odchyľujúce sa od článku 287 smernice 2006/112/ES o spoločnom systéme dane z pridanej hodnoty (Ú. v. EÚ L 374, 10.11.2020, s. 4).
               
               
                  
                     (17)
                  
                        Vykonávacie rozhodnutie Rady (EÚ) 2021/753 zo 6. mája 2021, ktorým sa Malte povoľuje uplatňovať osobitné opatrenie odchyľujúce sa od článku 287 smernice 2006/112/ES o spoločnom systéme dane z pridanej hodnoty a zrušuje vykonávacie rozhodnutie (EÚ) 2018/279 (Ú. v. EÚ L 163, 10.5.2021, s. 1).
               
               
                  
                     (18)
                  
                        Vykonávacie rozhodnutie Rady (EÚ) 2020/1260 zo 4. septembra 2020, ktorým sa mení vykonávacie rozhodnutie (EÚ) 2017/1855, ktorým sa Rumunsku povoľuje uplatňovať osobitné opatrenie odchyľujúce sa od článku 287 smernice 2006/112/ES o spoločnom systéme dane z pridanej hodnoty (Ú. v. EÚ L 296, 10.9.2020, s. 1).
               
               
                  
                     (19)
                  
                        Oznámenie Komisie Európskemu parlamentu, Rade, Európskemu hospodárskemu a sociálnemu výboru a Výboru regiónov s názvom Stratégia pre MSP pre udržateľnú a digitálnu Európu [COM(2020) 103 final].
               
               
                  
                     (20)
                  
                        Oznámenie Komisie Európskemu parlamentu a Rade – Akčný plán pre spravodlivé a jednoduché zdaňovanie na podporu stratégie obnovy [COM(2020) 312 final].
               
               
                  
                     (21)
                  
                        Nariadenie Rady (EHS, Euratom) č. 2021/769 z 30. apríla 2021, ktorým sa mení nariadenie (EHS, Euratom) č. 1553/89 o konečných jednotných dohodách o vyberaní vlastných zdrojov pochádzajúcich z dane z pridanej hodnoty (Ú. v. EÚ L 165, 11.5.2021, s. 9).
               
               
                  
                     (22)
                  
                        Ú. v. EÚ L 347, 11.12.2006, s. 1.
               
               
                  
                     (23)
                  
                        Vykonávacie rozhodnutie Rady 2013/54/EÚ z 22. januára 2013, ktorým sa Slovinskej republike povoľuje zaviesť osobitné opatrenie odchyľujúce sa od článku 287 smernice 2006/112/ES o spoločnom systéme dane z pridanej hodnoty (Ú. v. EÚ L 22, 25.1.2013, s. 15).
               
               
                  
                     (24)
                  
                        Vykonávacie rozhodnutie Rady (EÚ) 2018/1700 zo 6. novembra 2018, ktorým sa mení vykonávacie rozhodnutie 2013/54/EÚ, ktorým sa Slovinskej republike povoľuje zaviesť osobitné opatrenie odchyľujúce sa od článku 287 smernice 2006/112/ES o spoločnom systéme dane z pridanej hodnoty (Ú. v. EÚ L 285, 13.11.2018, s. 78).
               
               
                  
                     (25)
                  
                        Smernica Rady (EÚ) 2020/285 z 18. februára 2020, ktorou sa mení smernica 2006/112/ES o spoločnom systéme dane z pridanej hodnoty, pokiaľ ide o osobitnú úpravu pre malé podniky, a nariadenie (EÚ) č. 904/2010, pokiaľ ide o administratívnu spoluprácu a výmenu informácií na účely monitorovania správneho uplatňovania osobitnej úpravy pre malé podniky (Ú. v. EÚ L 62, 2.3.2020, s. 13).
               
               
                  
                     (26)
                  
                        Nariadenie Rady (EHS, Euratom) č. 2021/769 z 30. apríla 2021, ktorým sa mení nariadenie (EHS, Euratom) č. 1553/89 o konečných jednotných dohodách o vyberaní vlastných zdrojov pochádzajúcich z dane z pridanej hodnoty (Ú. v. EÚ L 165, 11.5.2021, s. 9).